МБҮА ТББ нь уламжлалын дагуу хурлыг МБҮА ТББ-ын Ерөнхийлөгч Н.Баярсайхан нээж: 
Эрхэм Удирдах зөвлөлийн гишүүд ээ,
Та бүхэнд энэ өдрийн мэндийг хүргэе.
МБҮА ТББ-ын Удирдах зөвлөл дүрмийнхээ дагуу ээлжит хуралдаанаа хийж, байгууллагын өнгөрсөн оны үйл ажиллагааны тайланг хэлэлцэн дүгнэж, ирэх оны үйл ажиллагааны төлөвлөгөө, төсвийг батлах чухал хуралдаанд бид өнөөдөр цуглаад байна.
Манай байгууллагын үйл ажиллагаа ямар ч нөхцөл байдалд тасралтгүй, тогтвортой үргэлжлэх ёстой бөгөөд Удирдах зөвлөл байгууллагын бодлого, үйл ажиллагааны чиглэлийг тодорхойлж, гишүүдийн нийтлэг эрх ашгийг хамгаалах үндсэн үүргээ хэрэгжүүлсээр ирсэн билээ.
Өнгөрсөн хугацаанд та бүхэнд мэдэгдэж байгаа тодорхой нөхцөл байдал үүссэнтэй холбогдуулан Бүх гишүүдийн VI чуулгантай холбоотой асуудал шүүхийн шатанд хэлэлцэгдэж байна.
Сүхбаатар дүүргийн Иргэний хэргийн анхан шатны шүүхийн шүүгчийн 2025 оны 11 дүгээр сарын 7-ны өдрийн 191/ШЗ2025/46465 тоот захирамж, мөн 2025 оны 11 дүгээр сарын 27-ны өдрийн 191 ШТ2025/1040 тоот тогтоолоор МБҮА-ын Бүх гишүүдийн VI чуулганаас гарсан Удирдах зөвлөлийн гишүүдийг сонгох тухай 07 дугаар тогтоолыг түдгэлзүүлж, уг тогтоолын дагуу ямар нэгэн үйлдэл хийхгүй байхыг шүүхээс даалгасан.
Эдгээр шүүхийн шийдвэрүүд одоогоор хүчин төгөлдөр байгаа бөгөөд тэдгээрийн эрх зүйн үр дагаврын хүрээнд байгууллагын удирдлагын бүрэн эрхийг 2022 онд сонгогдсон Удирдах зөвлөл үргэлжлүүлэн хэрэгжүүлж байна.
Маргааныг эцэслэн шийдвэрлэх нь шүүхийн байгууллагын бүрэн эрхийн асуудал. Харин энэ хугацаанд байгууллагын хэвийн үйл ажиллагааг тасалдуулахгүй байх нь Удирдах зөвлөлийн үүрэг хариуцлага юм.
Иймээс одоогийн Удирдах зөвлөл бүрэн эрхийнхээ хүрээнд байгууллагын үйл ажиллагааг тасралтгүй, хэвийн үргэлжлүүлэн явуулж байгаа бөгөөд ажлын алба өдөр тутмын үйл ажиллагаагаа тогтвортой хэрэгжүүлж ирлээ.
Өнгөрсөн чуулганы үйл явц болон үүссэн нөхцөл байдлын талаар  ажлын хэсгийн тусгай илтгэл хурлын үеэр танилцуулагдах тул би энэ талаар дэлгэрэнгүй тайлбар хийхгүй.
Харин нэг зарчмын зүйлийг онцолж хэлэхийг хүсэж байна.
МБҮА нь байгуулагдсан цагаасаа эхлэн байгууллага, хамт олны нийтлэг эрх ашгийг нэгдүгээрт тавьж, гишүүдийн харилцан ойлголцол, хүндлэл, эв нэгдэл, шударга зарчим дээр тогтож ирсэн байгууллага юм.
Эдгээр нь зүгээр нэг үг биш. Эдгээр нь манай байгууллагын зарчим, бидний баримталдаг үнэт зүйл, мөн хамтдаа баталсан дүрэм, журмыг нийтээрээ хүндэтгэж мөрдөж ирсэн байгууллагын соёл, уламжлал юм.
Сүүлийн үед үүссэн нөхцөл байдал нь энэ уламжлалд тодорхой хэмжээгээр сэв суулгасан нь харамсалтай.
Чуулганы үеэр байгууллагын дүрмийн суурь шаардлагуудтай холбоотой ноцтой зөрчил гарч, дүрэмд заасан шалгуурыг хангаагүй гишүүдийг санал хураалтад оролцуулсан асуудал үүссэн.
Энэ нь манай байгууллагын дүрэмд суурилсан үйл ажиллагааны зарчимд сөргөөр нөлөөлсөн.
Байгууллага дүрэм дээрээ тогтдог. Энэ суурь алдагдах нь байгууллагын дархлаанд шууд нөлөөлдөг.
Та бүхэн санаж байгаа байх.  Өнгөрсөн оны 6 дугаар сард миний зүгээс МБҮА-ын нийт гишүүдэд хандан албан мэдэгдэл гаргаж, тухайн чуулганы үеэр үүссэн нөхцөл байдлын талаар байр сууриа илэрхийлж байсан.
Тэр үед ч би нэг зүйлийг онцолж хэлсэн. Манай байгууллагын үнэт зүйл, хамтын зарчим хадгалагдаж гэмээнэ МБҮА урт хугацаанд тогтвортой оршин тогтнох боломжтой гэдгийг.
Өнгөрсөн хугацаанд нөхцөл байдал амаргүй байсан хэдий ч манай байгууллагын үйл ажиллагаа тасралтгүй үргэлжилсээр ирлээ.
Тухайлбал, Сэлбэ дэд төвийн орон сууцны төслийн тендерийн шалгуурыг дотоодын барилгын компаниуд оролцох боломжтой болгох чиглэлээр Улаанбаатар хотын ЗДТГ болон төслийн нэгжтэй хамтран ажилласны үр дүнд  манай гишүүн байгууллагууд ерөнхий гүйцэтгэгчээр шалгарч чадсан.
Мөн БНХАУ-ын CHINCA нийгэмлэгтэй хамтран Монгол-Хятадын барилга, үл хөдлөх хөрөнгийн форумыг Улаанбаатар хотноо амжилттай зохион байгуулж, хоёр улсын салбарын хамтын ажиллагааг өргөжүүллээ.
Түүнчлэн барилгын үйл ажиллагааны тусгай зөвшөөрлийг License.mn системээр дамжуулан цахим хэлбэрээр олгож эхэлснээр салбарын үйлчилгээний шуурхай байдлыг мэдэгдэхүйц сайжруулж чадлаа.
Эдгээр ажлууд нэг зүйлийг тодорхой харуулж байна. Ямар ч нөхцөл байдалд МБҮА-ын үндсэн зорилго бол гишүүн байгууллагуудынхаа эрх ашгийг хамгаалах, барилгын салбарын хөгжлийг дэмжих явдал хэвээр байсаар ирсэн бөгөөд цаашид ч энэ чиглэлээ тууштай баримтлах болно.
Өнөөдрийн Удирдах зөвлөлийн хурал бол зөвхөн өнгөрсөн ажлаа дүгнэх хурал биш. Энэ бол байгууллагын институцийн тогтвортой байдлыг хадгалах, үйл ажиллагааг тасралтгүй үргэлжлүүлэх, цаашдын чиглэл, төлөвлөгөөг тодорхойлох чухал хурал юм.

Эрхэм Удирдах зөвлөлийн гишүүд ээ,

Манай байгууллага олон жилийн турш харилцан итгэлцэл, хүндлэл, шударга зарчим дээр тогтож ирсэн.
Өнөөдөр бидний өмнө тодорхой сорилт байгаа нь үнэн. Гэхдээ аливаа байгууллагын хүч нь маргаанд биш, харин зарчимдаа байдаг.
МБҮА бол хувь хүмүүсийн байгууллага биш.
МБҮА бол Монголын барилгын салбарын мэргэжлийн институц.
Иймээс бид үүссэн аливаа асуудлыг байгууллагынхаа нэр хүнд, ирээдүйг бодож, ухаалаг хандлагаар даван туулна гэдэгт би итгэж байна.
Ингээд МБҮА ТББ-ын Удирдах зөвлөлийн 2026 оны анхдугаар хурлыг нээснийг мэдэгдье.

Баярлалаа.
